Publication: Magyar Közlöny
Issue: MK-2009-72 (Year: 2009, Number: 72)
Era: 2004-2010
Section: 1. számú melléklet a 25/2009. (V. 27.) OKM rendelethez
Paragraph Index: 180

4. A NEM MAGYAR ANYANYELVŰ HALADÓ SZINTŰ NYELVTANULÓK ÉS A HÁTRÁNYOS HELYZETŰ TANULÓK MAGYAR MINT IDEGEN NYELVI KOMPETENCIÁJÁNAK FEJLESZTÉSI CÉLJAI 1–8. ÉVFOLYAMON 4.1. ÁLTALÁNOS FEJLESZTÉSI CÉLOK A magyar mint idegen nyelv oktatásának legfőbb célja a nem magyar anyanyelvű haladó nyelvi szintű és a hátrányos helyzetű tanulók magyar mint idegen nyelvi kommunikatív kompetenciájának megalapozása és folyamatos fejlesztése. Az általános fejlesztési célok nem közvetlenül a nyelvi kompetenciák fejlesztésére irányulnak, hanem szélesebb körben, tantárgytól függetlenül fejleszthető életviteli, tanulási, önismereti készségeket céloznak meg. A magyar mint idegen nyelv tanulása egy olyan átfogó nevelési program része, amely a nem magyar anyanyelvű és a hátrányos helyzetű tanuló integrációját hivatott segíteni. Amennyiben ez megvalósul, a tanulók is pozitív attitűdökkel viseltetnek az iskola, az iskolatársak és a tanárok iránt is. A kerettantervnek ez a része felsorolja a kiemelten fontos fejlesztési célokat, példákat ad arra, hogyan építsük be ezeket a célokat a nyelvi tevékenységekbe.

Source: https://magyarkozlony.hu/hivatalos-lapok/826315756dde14367a52bfa8662afba2eb226873/dokumentumok/53eca0ebcc2dd99be76329d5cd5d977260eb80b4/letoltes